அடுத்த முறை தோழிகளின் துணையோடு மிதிவண்டிப் பிரயாணம். வரிசையான ஏரிக்கரை மரங்களைக் ஒய்யாரமாகக் கடந்து வருகிறார்கள். தோழிகள் முன்னகர இவளோ அதே ஏரிக்கரை மேட்டில் தன்னை மறந்து நின்று கொண்டிருக்கிறாள். சகிகளின் அழைப்பிற்கிணங்க அங்கிருந்து நகர்கிறாள். இவளின் பால்யத்தில் விடைபெற்றுச் சென்ற தகப்பன் இப்போது வரை திரும்பி வரவில்லை. இம்முறையும் சைக்கிள் வீல் கம்பிகள் மெல்ல காலத்தையும் ஏக்கத்தையும் சுழற்றுகின்றன. அதே போன்ற ஒரு நடுத்தர வயது பெண்மணியொருத்தி மிதிவண்டியில் தனியே இவளைக் கடந்து போகிறாள். அவள் இவளைக் கடக்கிறாளா அல்லது அந்தப் எதிர்ப்படும் பெண்மணிகள் இவளைக் கடக்கிறார்களா தெரியவில்லை. ஆனால் கடப்பது என்பது அவ்வளவு கடப்பாடு அல்ல என்பதை அவ்வியக்கம் காட்டுகிறது.